b"\n_START_ARTICLE_\n16 millimetrin filmi\n_START_PARAGRAPH_\n16 millimetrin filmi (tai 16 mm) on elokuvaukseen tarkoitettu filmiformaatti. Formaatin kehitti Kodak vuonna 1923 kilpailemaan Pathen 9,5 mm -amat\xc3\xb6\xc3\xb6rifilmiformaatin kanssa. Ammattilaiset ottivat sen sittemmin k\xc3\xa4ytt\xc3\xb6\xc3\xb6n muun muassa televisiouutisten ja dokumenttielokuvien kuvaamiseen. My\xc3\xb6hemmin 8-millimetriset filmiformaatit korvasivat sen amat\xc3\xb6\xc3\xb6rik\xc3\xa4yt\xc3\xb6ss\xc3\xa4. Nyky\xc3\xa4\xc3\xa4n ammattik\xc3\xa4yt\xc3\xb6ss\xc3\xa4 suositumpi on Super 16 -formaatti ja perinteinen 16 millimetrin filmi on l\xc3\xa4hinn\xc3\xa4 vakavien harrastelijoiden ja elokuvaopiskelijoiden k\xc3\xa4yt\xc3\xb6ss\xc3\xa4._NEWLINE_16-millimetrist\xc3\xa4 filmi\xc3\xa4 esiintyy sek\xc3\xa4 yksi- ett\xc3\xa4 kaksiperforoituna. Yksiperforoidussa filmiss\xc3\xa4 on filminsiirtorei'itys vain filmin toisessa laidassa kuvaruutujen v\xc3\xa4lill\xc3\xa4 ja kaksiperforoidussa filmiss\xc3\xa4 molemmissa laidoissa. Yksiperforoidulla filmill\xc3\xa4 kuvaruudun toiselle puolelle j\xc3\xa4\xc3\xa4v\xc3\xa4 tyhj\xc3\xa4 tila on k\xc3\xa4ytetty usein \xc3\xa4\xc3\xa4niraitaa varten esityskopioissa ja se on my\xc3\xb6s yhteensopiva Super 16 -formaatin kanssa, mutta ei sellaisten vanhojen 16 millimetrin filmin kameroiden kanssa, jotka k\xc3\xa4ytt\xc3\xa4v\xc3\xa4t vain kaksiperforoitua filmi\xc3\xa4. Kaksiperforoitu 16-millimetrinen filmi on nyky\xc3\xa4\xc3\xa4n h\xc3\xa4vi\xc3\xa4m\xc3\xa4ss\xc3\xa4. Ainoastaan Kodak valmistaa sit\xc3\xa4 hyvin pieniss\xc3\xa4 m\xc3\xa4\xc3\xa4rin. Yksiperforoitua 16-millimetrist\xc3\xa4 filmi\xc3\xa4 valmistavat sek\xc3\xa4 Kodak ett\xc3\xa4 Fujifilm, jotka molemmat tarjoavat useimpia 35 millimetrin filmilaatuja my\xc3\xb6s t\xc3\xa4ss\xc3\xa4 pienemm\xc3\xa4ss\xc3\xa4 koossa._NEWLINE_Yleens\xc3\xa4 filmi\xc3\xa4 kuvataan 120 metrin (400 ft) keloissa, jolloin nopeudella 24 kuvaruutua/sekunnissa yhdelle kelalle mahtuu noin 11 minuuttia. Harrastelijat k\xc3\xa4ytt\xc3\xa4v\xc3\xa4t usein pienempi\xc3\xa4 30 metrin keloja, joille voi kuvata hieman alle kolme minuuttia kuvamateriaalia. Normaalia pitemm\xc3\xa4t 240 metrin filmit tuottavat hankaluuksia esitett\xc3\xa4ess\xc3\xa4, koska ne eiv\xc3\xa4t mahdu pienikokoisiin projektoreihin."